Milijarda i 200 milijuna katolika te 700 milijuna protestanata, slavi Božić. Obitelji su na okupu. Božićni ugođaj dosegnuo je vrhunac u ponoć - u crkvama diljem Hrvatske - od Vukovara do Varaždina, od Rijeke do Dubrovnika. Na polnoćkama je dočekan blagdan Isusova rođenja. Očekivanja vjernika su - više mira i jedinstva, zdravlja i ljubavi. Poruka svećenika glasi: ''radosna vijest'' iz Betlehema sreća je za sav narod, jer u evanđelju nema privilegiranih po bogatstvu, nacionalnosti, klasi ili ugledu.



Tradicionalnu polnoćku u zagrebačkoj katedrali predvodio je nadbiskup kardinal Josip Bozanić. Rekao je da je Božić simbol rođenja Boga koji ljudima poručuje da nisu sami u životnim izazovima te da su oni koji prihvate Kristovu ponudu spasenja oslobođeni grijeha, žalosti, duhovne praznine i usamljenosti.



Božić je blizak i onima u našem društvu koji zbog svojih uvjerenja i životnih stajališta osjećaju kobne posljedice. U božićnom otajstvu ima mjesta i za hrvatske branitelje koji su se borili za Hrvatsku kao zemlju slobode, mira i uzajamnog poštovanja, a danas mnogi s tugom gledaju na Domovinu koja je dovedena u sadašnje stanje, rekao je Bozanić u propovijedi.



U prepunoj zagrebačkoj prvostolnici na polnoćki je bio i predsjednik Hrvatskoga sabora Josip Leko.



Božićna čestitka kardinala Bozanića svim vjernicima i ljudima dobre volje



Kardinal je u zagrebačkoj prvostolnici u 10 sati predvodio božićno misno slavlje.



"Pripadamo li betlehemskim mudracima ili smo na strani farizeja?"



Osim zagrebačke katedrale i crkve diljem zemlje sinoć su bile prepune. Od Osijeka do Rijeke i Dubrovnika vjernici su pohodili polnoćke očekujući u bližoj budućnosti malo više mira, jedinstva, zdravlja i ljubavi.



Riječki nadbiskup mons. Ivan Devčić mnoge je prozvao da više slave potrošački protubožić, a ne onaj istinski koji se dogodio u Betlehemu prije dvije tisuće godina. Nekoliko sati poslije, na prijepodnevnoj misi, zapitao se - gdje smo danas, pripadamo li betlehemskim mudracima ili smo na strani farizeja koji govore, ali ne čine?



I u ostalim crkvama slavilo se Kristovo rođenje. Nadbiskup zadarski Želimir Puljić istaknuo je da je glavni cilj pastorala crkve služiti i pomagati obiteljima, svojim rođenjem u obitelji Isus je, kazao je, posvetio svaku ljudsku obitelj. Pjevalo se i sviralo u Osijeku. Naučimo kako se ponaša onaj koji zaista slavi Božić, koji se ne zaustavlja na vanjskom blještavilu, nego ga primjenjuje u život, riječi su nadbiskupa đakovačko-osječkog u miru Marina Srakića.



U najstarijoj katedrali na svijetu, Sv. Dujma u Splitu, čuli smo i što je poveznica Božića, obitelji, braka i Ustava. Dobro je da se naš hrvatski Ustav zove Božićni Ustav. U naravi je Ustava braniti život, štititi dostojanstvo osobe, promovirati brak i obitelj, rekao je mons. Marin Barišić, splitsko-makarski nadbiskup.



Vapaj u potrazi za Bogom koji nas može izbaviti od zla uputio je đakovačko-osječki nadbiskup Đuro Hranić: Mi, draga braćo i sestre, tražimo Boga. Tražimo njegovo spasenje, gladni smo i žedni njega. Na Božje vrijednosti, dodao je Hranić, mnogi su zaboravili, pogotovo u vremenu kada su umorni od jalovih nadanja i razočaranja, očajni zbog nezaposlenosti i sve dužih redova pred pučkim kuhinjama, u ozračju sve teže podnošljive gospodarske krize.